บาทเปิด31.21/23คาดแกว่งกรอบแคบ
ธนาคารซีไอเอ็มบี ไทย รายงาน เงินบาทเปิด 31.21/23 อ่อนค่าเล็กน้อย คาดวันนี้แกว่งกรอบแคบ
7 ก.ย. 2555

ธนาคารซีไอเอ็มบี ไทย รายงาน เงินบาทเปิด 31.21/23 อ่อนค่าเล็กน้อย คาดวันนี้แกว่งกรอบแคบ
นักบริหารเงินธนาคารซีไอเอ็มบี ไทย กล่าวว่า เงินบาทเปิดตลาดเช้านี้ที่ระดับ 31.21/23 บาท/ดอลลาร์ อ่อนค่าจากวานนี้เล็กน้อย หลังธนาคารกลางยุโรป (อีซีบี) ประกาศโครงการซื้อพันธบัตรรัฐบาลยูโรโซนแบบไม่จำกัดจำนวน ส่งผลให้สกุลเงินยูโรพุ่งขึ้นเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (6 ก.ย.) ขณะที่สกุลเงินดอลลาร์ร่วงลงเมื่อเทียบกับสกุลเงินหลักๆ
ทั้งนี้ ธนาคารกลางยุโรป (อีซีบี) มีมติคงอัตราดอกเบี้ยที่ระดับต่ำสุดเป็นประวัติการณ์ที่ 0.75% และ ประกาศโครงการซื้อพันธบัตรรัฐบาลยูโรโซนในวันนี้ โดยจะซื้อโดยไม่จำกัดจำนวน ด้วยเป้าหมายที่จะฉุดต้นทุนการกู้ยืมของประเทศต่างๆในยูโรโซนให้ลดลง พร้อมระบุว่าอีซีบีจะดำเนินการจัดการสภาพคล่องในระบบให้อยู่ในภาวะที่สมดุล
ด้านความเคลื่อนไหวค่าเงินสกุลต่างประเทศที่สำคัญ ค่าเงินยูโร อยู่ที่ 1.2630 ดอลลาร์/ยูโร ส่วนค่าเงินเยนล่าสุดอยู่ที่ระดับ 78.88/89 เยน/ดอลลาร์ 
สำหรับทิศทางค่าเงินบาทวันนี้ นักบริหารเงิน คาดว่า น่าจะเคลื่อนไหวแคบๆ ในกรอบระหว่าง 31.18-31.28 บาท/ดอลลาร์